TRCการตอบรับดีจากการโรดโชว์แนะซื้อมองงานในมือสูงหนุนรายได้ยั่งยืนไปอีก3ปี
บล.ดีบีเอส วิคเคอร์ส ระบุในบทวิเคราะห์วันนี้ (3เม.ย.58) ว่า บริษัท ทีอาร์ซี คอนสตรัคชั่น จำกัด (มหาชน) หรือ TRC ได้รับการตอบรับเป็นอย่างดีจากการโรดโชว์กับกองทุนต่างประเทศ 15 แห่ง ที่สิงคโปร์
3 เม.ย. 2558

บล.ดีบีเอส วิคเคอร์ส ระบุในบทวิเคราะห์วันนี้ (3เม.ย.58) ว่า  บริษัท ทีอาร์ซี คอนสตรัคชั่น จำกัด (มหาชน) หรือ TRC ได้รับการตอบรับเป็นอย่างดีจากการโรดโชว์กับกองทุนต่างประเทศ 15 แห่ง ที่สิงคโปร์
ล่าสุดได้รับงานก่อสร้างใหม่เป็นงานถนน ของ กทม.มูลค่า 1.1 พันล้านบาท ส่งผลให้งานก่อสร้างในมือเพิ่มขึ้นเป็น 8.5 พันล้านบาท คิดเป็นสถิติสูงสุดใหม่ คาดว่างานก่อสร้าง EPC และดีลของเหมืองโปรแตชจะสรุปสุดท้ายได้ในไตรมาส3/58 ทั้งนี้บริษัทคาดว่าจะได้รับงานเหมืองโปรแตชที่สัดส่วน 60-70% ของมูลค่ารวมที่ 35 พันล้านบาท ซึ่งตามประมาณการเราให้เป็น 22 พันล้านบาท ในขณะเดียวกัน TRC มีแผนที่จะขอขยายพื้นที่เหมืองเพิ่มขึ้นจาก 9,700 ไร่เป็น 70,000 ไร่ แต่เราคาดว่าจะยังไม่ได้รับอนุมัติในระยะสั้นนี้ ทั้งนี้ IRR ของเหมืองคาดว่าจะสูงเป็น 18-20% เมื่อต้นทุนในการดำเนินงานเป็น 120-170 เหรียญต่อตัน อย่างไรก็ตามกรณีเลวร้ายราคาโปรแตชลดลงเป็น 220 เหรียญหรือคงที่ ด้วยต้นทุนการผลิตที่สูงขึ้น IRR จะเป็น 9%
คาดว่าจะมีการเพิ่มสัดส่วนการถือหุ้นใน APMC เป็นประมาณ 25-30% โดย Thai German Mining (TGM) มีการถือหุ้นเริ่มแรกที่ 4% ตามข้อตกลงมีสิทธิ์จะเพิ่มสัดส่วนการถือหุ้นได้ถึง 47% รวมทั้งกระทรวงการคลังเพิ่มได้อีกอย่างน้อย 20% ปัจจุบัน APMC มีทุนจดทะเบียน 1.7 พันล้านบาท และจะเพิ่มเป็น 2.8 พันล้านบาทใน 3Q58 ขณะที่ TRC สามารถเพิ่มสัดส่วนการถือหุ้นตาม TGM นั่นคือ ในที่สุดแล้วคาดว่า TRC จะถือหุ้นใน APMC เป็น 30% จากปัจจุบันที่ 4.5% คาดว่าจะมีการใช้เงินประมาณ 2 พันล้านบาท
คงคำแนะนำ ซื้อ ในลักษณะ Strong Buy ราคาพื้นฐานกำหนดไว้เป็น 13.20 บาท ซึ่งประเมินด้วย P/E ปี 59 ที่ 15 เท่า ราคาปิดมีส่วนเพิ่มถึง 38% ปัจจุบันซื้อขายด้วย P/E ปี 59 ที่ 10.9 เท่า ต่ำกว่ากลุ่มรับเหมาก่อสร้างที่เฉลี่ย 18.1 เท่า เราเห็นว่าการที่บริษัทมีงานในมือทำสถิติสูงสุดใหม่ จะนำมาซึ่งรายได้ที่จะยั่งยืนได้ใน 3 ปีข้างหน้านี้